Kende említést tesz arról is, hogy Korponay katonai taktikát oktatott West Pointban (N.Y.), ezzel kapcsolatban nem kerültek elő megerősítő adatok. Az viszont biztos, hogy St. Louis-ban (Missouri) oktatott vívást egy A. J. Dorn (vagy Dorm) nevű őrnagy fiúknak fenntartott magániskolájában. Ott egyik kedves tanítványáról is tudunk, ő George Dashiell Bayard (1835-1862), aki Korponay hatására lépett a katonai pályára, elvégezte a West Point-i Akadémiát, s az amerikai polgárháborúban az északiak oldalán dandártábornok lett, hősi halált halt a fredericksburg-i csatában (Virginia). 1849-ben még csak 14 éves volt, amikor tudomást szerzett arról, hogy vívómestere Magyarországra megy harcolni a szabadságért, levelet írt tanítójának, hogy szeretne a kísérője lenni. Korponay már az Atlanti-óceánon hajózott Európa felé, a levelet nem kapta meg időben, de a magyar szabadságharc is már elbukott, Korponay lekéste a harcokat, visszatért Amerikába.